Diari Oficial de la Generalitat Valenciana


Sumari del DOGV 9802, del 05-03-2024 (2024/1805)

RESOLUCIÓ de 27 de febrer de 2024, del conseller de Sanitat, per la qual es deleguen competències en matèria de subvencions en determinats òrgans de la Conselleria.
--------------------------------------------------------------------------------------------------------------------------------------------------------------------

### Dades del document

Número de DOGV
:   9802

Data del DOGV
:   05-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1805


Data del document
:   27-02-2024

Organisme emissor
:   Conselleria de Sanitat

Tipus de document
:   Resolució

Anàlisi jurídica

RESOLUCIÓ de 27 de febrer de 2024, del conseller de Sanitat, per la qual es deleguen competències en matèria de subvencions en determinats òrgans de la Conselleria. [2024/1805]  
El Decret 10/2023, de 19 de juliol, del president de la Generalitat, determina el nombre i la denominació de les conselleries en què s'organitza l'Administració de la Generalitat alhora que els assigna competències. El decret esmentat ha sigut desplegat pel Decret 12/2023, de 20 de juliol, del president de la Generalitat, pel qual es determinen les secretaries autonòmiques de l'Administració del Consell.  
  
D'altra banda, el Decret 112/2023, de 25 de juliol, del Consell, establix l'estructura orgànica bàsica de la Presidència i de les conselleries de la Generalitat, i dedica el títol VI a l'estructura i competències dels òrgans directius i superiors de la Conselleria de Sanitat.  
Este decret és modificat en determinats aspectes pel Decret 126/2023, de 4 d'agost, i desplegat pel Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat.  
Amb l'objecte d'aconseguir una major agilitat en la tramitació d'expedients de subvencions tenint en compte les diferents disposicions reguladores de delegació de competències vigents, s'estima convenient, per raons de seguretat jurídica i eficàcia administrativa, elaborar una nova disposició de delegació de competències exclusivament en matèria de subvencions.  
D'acord amb les facultats conferides pels articles 28 k) i l) de la Llei 5/1983, de 30 de desembre, del Consell, l'article 59 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; així com per la Llei 40/2015, d'1 d'octubre, de règim jurídic del sector públic, resolc:  
  
  
Primer. Delegació en matèria de subvencions  
Es deleguen en les persones titulars de les direccions generals dins de l'àmbit competencial respectiu:  
1. La concessió de les subvencions de concurrència competitiva, sense perjuí de l'autorització prèvia que corresponga al Consell quan l'import de la subvenció siga de quantia superior a sis milions d'euros. La present delegació inclou, al seu torn, la facultat d'interpretar, resoldre les incidències i dictar els actes de tràmit qualificats que puguen sorgir a conseqüència de la tramitació d'estos expedients en totes les seues fases.  
2. La concessió de les subvencions nominatives que s'atorguen per resolució. La present delegació inclou, al seu torn, la facultat d'interpretar, resoldre les incidències i dictar els actes de tràmit qualificats que puguen sorgir a conseqüència de la tramitació d'estos expedients en totes les seues fases.  
3. L'aprovació de la despesa corresponent a les subvencions, de conformitat amb la resolució de delegació de competències vigent en matèria de gestió econòmica.  
4. La tramitació i resolució dels procediments de revocació, reintegrament i minoració de les ajudes i subvencions concedides, delegades en el present acord.  
5. La devolució d'avals i altres garanties relacionades amb la concessió de subvencions corrents i de capital.  
6. L'exercici de la potestat sancionadora en matèria de subvencions.  
  
  
Segon. Expressió en les resolucions de delegació  
En les resolucions i actes que s'adopten en virtut del que es preveu en la present resolució es farà constar expressament que es dicten fent ús de les facultats delegades i es consideraran amb caràcter general dictades per l'òrgan delegant.  
  
Tercer. Avocació  
Les delegacions d'atribucions i funcions aprovades mitjançant aquesta resolució s'entenen sense perjuí de les facultats de l'òrgan delegant per a reclamar el coneixement i resolució de tots els assumptes que considere oportuns, i podrà així mateix revocar la delegació en qualsevol moment, de conformitat amb el que s'establix en l'article 10 de la Llei 40/2015, d'1 d'octubre, de règim jurídic del sector públic, i el 63 de la Llei 5/1983, de 30 de desembre, del Consell.  
  
Quart. Eficàcia  
Aquesta resolució farà efecte des de l'endemà de la seua publicació en el Diari Oficial de la Generalitat Valenciana.  
  
València, 27 de febrer de 2024.- El conseller de Sanitat: Marciano Gómez Gómez.